חוק התקשורת (בזק ושידורים) (תיקון מס' 74), התשפ"א-2020
הצעת חוק ממשלתית, הכנסת ה-23
פורסם: ספר החוקים, חוברת 2883, עמ' 212, 2020-12-24T00:00:00+02:00
חוק התקשורת (בזק ושידורים) (תיקון מס' 74), התשפ"א–2020 (להלן – התיקון), התקבל בקריאה השנייה והשלישית ביום ו' בטבת התשפא (21 בדצמבר 2020). התיקון נועד להביא לפריסה ארצית של רשת תקשורת מתקדמת, המבוססת על סיבים אופטיים או על טכנולוגיה שוות ערך, שתאפשר גלישה ברשת האינטרנט במהירות גבוהה.
לפי התיקון, שייכנס לתוקף ביום י"ז בטבת התשפ"א (1 בינואר 2021), "בזק", החברה הישראלית לתקשורת בע"מ (להלן – בזק) תודיע לשר התקשורת (להלן – השר) בתוך חמישה חודשים על אזורים בהם היא מבקשת לפרוס תשתית מתקדמת (להלן – ההודעה המקורית). השר רשאי להאריך את המועד האמור בחודשיים. בזק תחוייב לפרוס תשתית מתקדמת באזורים שבחרה בתוך 6 שנים ולספק בהם את השירות, ולעניין זה תהיה פטורה מ"חובת האוניברסליות" החלה עליה לפי החוק, כלומר מהחובה לספק את השירות בכל הארץ. 
לשם פריסת רשת מתקדמת בשאר אזורי הארץ בהם בזק בחרה שלא לפרוס רשת מתקדמת ("אזורי התמרוץ") תוקם קופה מיוחדת ("קופת התמרוץ"). כל בעל זיקה לשירותי הרשת המתקדמת, הצפוי ליהנות מהקמתה ושהכנסתו השנתית עולה על 10 מיליון ש"ח, יעביר לקופת התמרוץ חצי אחוז מהכנסותיו בכל שנה, והכספים שיצטברו יוקצו במכרזים לפריסת רשת מתקדמת באזורי התמרוץ שתפרסם ועדת מכרזים ייעודית, עד שייקבעו חובות פריסה לגבי כל אזורי התמרוץ. בשלוש השנים הראשונות יוכל השר לתעדף אזורי תמרוץ המצויים בתחומים גאוגרפיים מסוימים לעניין הקצאת הכספים כאמור, לפי שיקולים שנקבעו בתיקון. בנוסף, חברת בזק וחברות הקשורות אליה לא יוכלו להתמודד במכרזים כאמור ולא יוכלו לפרוס רשת מתקדמת באזור תמרוץ במשך 5 שנים לאחר שחברה אחרת זכתה במכרז לפריסת רשת מתקדמת באותו אזור. עם זאת, השר יוכל להתיר לבזק לפרוס רשת מתקדמת באזורים נוספים, אם שיעור משקי הבית בכל האזורים הנוספים הוא 10% או פחות ממשקי הבית באזורים שנכללו בהודעתה המקורית. עוד נקבעו עיצומים כספיים שיחולו על גוף שהפר את הוראות התיקון, וכן נקבע שהשר ידווח לוועדת הכלכלה של הכנסת, אחת לשנה במשך 6 שנים, על ההתקדמות ביישום הוראות התיקון.